Teknologiateollisuus haluaisi leikata yliopistoista puolet pois. Professorit ja tieteentekijät tyrmäävät avauksen.

Teknologiateollisuus otti tiistaina räväkästi kantaa yliopistojen määrään: toimitusjohtaja Jorma Turusen mielestä nykyisistä yliopistoista joutaisi puolet pois. Professoriliitto ja Tieteentekijöiden liitto pitävät avausta tuhoisana.

– Millä osaamisella ja oikeutuksella eri intressitahot tuntuvat nyt kommentoivan yliopistojen omia asioita? Yliopistot ovat autonomisia toimijoita, ja ne ovat olleet viime vuodet ihan riittävästi muutosten kohteina, sanoo Professoriliiton puheenjohtaja Kaarle Hämeri.

– Keskustelua viedään tällaisilla avauksilla aivan väärään suuntaan, kun pöydällä on monta tärkeää asiaa, kuten duaalimallin tulevaisuus, tutkimusrahoituksen määrä ja jakoperusteet sekä tohtorintutkintojen määrä, sanoo Tieteentekijöiden liiton puheenjohtaja Petri Koikkalainen.

– Tyhjästä ilmaantuvat ja heikosti perustellut leikkausvaatimukset lisäävät epäluottamusta ja ajavat siilipuolustukseen sen sijaan, että puhuttaisiin sisällöllisestä kehittämisestä.

Yliopistot tuottavat hyvinvointia ja sivistystä

ILMOITUS

Liitot korostavat tiedotteessaan, että yliopistot tuottavat hyvinvointia ympäristöönsä – myös Teknologiateollisuuden kannalta tärkeille alueille.

Liitot muistuttavat, että yliopistojen tehtävänä on sivistyksen lisäksi kouluttaa osaajia yhteiskunnan ja elinkeinoelämän palvelukseen sekä tuottaa tutkimusta, johon myös innovaatiot perustuvat.

– Tällaisista heitoista paistaa läpi, että yliopistot nähdään hyvin kapeasti vain innovaatioiden synnytyslaitoksina, sanoo Hämeri.

Teknologiateollisuus vertaa Suomen tilannetta Tanskan seitsemän yliopiston malliin. Liittojen mukaan kansainväliset vertailut ovat hankalia ja helposti harhaanjohtavia.

– Mitä tieteelliseen tasoon tulee, maailman tunnetuimmat yliopistot eivät yleensä ole kymmenien tuhansien opiskelijoiden jättiläisiä, vaan suomalaiseen yliopistokenttään verrattuna pienehköjä tai keskikokoisia laitoksia, lisää Koikkalainen.